Lääkevirastolle luontevin paikka Keski-Euroopassa

Helsinki tavoittelee Lontoosta brexitin takia lähtevää Euroopan lääkevirastoa (EMA). Helsingin virallinen kampanja alkoi torstaina. Lääkevirastoa tavoittelee myös 18 muuta EU-maiden kaupunkia.

Lääkevirasto on 900 työntekijän virasto. Uusi kotikaupunki valitaan marraskuussa.

Lääkevirastolle oikea paikka olisi Keski-Euroopassa. Helsinki on virastolle syrjäinen paikka. Viraston työntekijöillä kuluisi paljon aikaa matkustamiseen Helsingin ja Brysselin sekä alan eurooppalaisten keskittymäkaupunkien välillä. Tämä toisi turhia kuluja.

Helsinki olisi myös hankala perheille. Viraston työntekijöiden puolisoiden olisi vaikea saada työpaikkaa Helsingistä, sillä kaupunki on pieni, kieli outo ja työmarkkinat rajoittuneet. Tilanne voisi johtaa siihen, että lääkevirastoon ei saataisi alan parhaita osaajia. Se voi olla haitallista lääketurvallisuuden kannalta.

Euroopan lääkevirasto julkisti viime viikolla selvityksen siitä, miten siirto vaikuttaisi sen toimintaedellytyksiin. Kyselyn mukaan hakijamaista vain viisi on sellaisia, johon muuttaisi vähintään kaksi kolmasosaa viraston nykyisistä työntekijöistä. Helsinki on tuskin tässä joukossa. Selvityksen tuloksista ei kerrottu julki sitä, mikä kaupunki sijoittuu mihinkin luokkaan. Tiedot menevät vain EU:n komissiolle, mikä on kummallista pimitystä.

Vain viisi kaupunkia on sellaisia, joissa viraston ydintoiminnot eivät vaarantuisi. Helsinki ei varmaan ole yksikään näistä viidestä. Kahdeksaan kaupunkiin muuttaisi alle viidesosa työntekijöistä.

Jos Helsinki nousisi yllättäen pääpaikaksi, Helsingin pitäisi linjata, että työntekijät voivat työskennellä missä tahansa eurooppalaisessa kaupungissa. Helsinki olisi pääpaikka vain paperilla.

Suomen lääkealan kansallinen turvallisuus- ja kehittämiskeskus Fimea on nimellisesti Kuopiossa. Aitoa pääpaikkaa Kuopioon ei ole alueellistettu pääkaupunkiseudun poliitikkojen ja viraston väen vastustuksen takia. Eikä maan hallitus ole ollut määrätietoinen.

Ollaksemme kansallisesti linjakkaita, nyt on syytä olla sitä mieltä, että Euroopan lääkevirastolle paras paikka on Keski-Euroopassa eikä alueellistaminen ole perusteltua. Kuopio on muuten lähempänä Helsinkiä kuin Helsinki Keski-Eurooppaa.